Beeldmateriaal staaf Piet Retief-boere se weergaweDié vyf boere word aangekla van moord en aanranding van twee broers in Piet Retief. (Foto: Tania Heyns) ŉ Video-opname van die gebeure wat die noodlottige skietery op 9 April op Pampoenkraal in Mpumalanga voorafgegaan het, moet bewys dat die staat se weergawe van dié noodlottige dag twyfelagtig is. Die opname is van statiese videokameras verkry wat op die plaas geïnstalleer is en is Maandag in camera in die landdroshof in Piet Retief vertoon. Daniel Cornelis Malan (38), Cornelius Lourens Greyling (25), Othard Johann Klingenberg (53), Ignatius Michael Steynberg (31) en Zenzele Mzikayise Patric Yende (48) se borgtogaansoek is Maandagoggend voortgesit. Dié vyf boere word daarvan beskuldig dat hulle twee broers, Mgcini Amos Coka en Zenzele Coka, op Pampoenkraal in die Dirkiesdorp-omgewing doodgeskiet het. Die video bewys glo dat boere nie aggressief opgetree het, soos die staat beweer nie. Die beeldmateriaal wys hoe betogers op die plaas aankom en plaaswerkers verjaag. Dit wys ook hoe die eerste oorledene in ŉ konfrontasie met sy broer, wat in dié stadium op die plaas gewerk het, betrokke raak. Die video beeld egter nie die gebeure tydens die skietery uit nie. AfriForum het ŉ prokureur aangestel om gebeure in die hof te monitor. Marnus Kamfer, AfriForum se regs-en-risikobestuurder vir gemeenskapsveiligheid, sê die feit dat die twee oorledenes aggressief voorgekom en vóór die voorval met mekaar slaags geraak het, doen afbreuk aan wat die staat en politieke groepe tot dusver aangevoer het. Betogers was heel kalm vandag in Piet Retief waar die vyf beskuldigdes in die landdroshof verskyn het (Foto: Verskaf) “Daardie mense het duidelik aggressief opgetree en dit kon ŉ wesenlike rol speel in wat daarna gebeur het. Dis ŉ goeie aanduiding dat weergawes wat tot dusver as die waarheid aanvaar is, nie noodwendig die regte weergawes is nie,” sê Kamfer. Kamfer sê die verdediging het wel ŉ effense terugslag beleef deurdat hul versoek om afdrukke van ondersoekbeamptes se dossiere te kry, geweier is. Daar was ook van vroeg Maandag af ŉ sterk polisieteenwoordigheid buite die hof waar die beskuldigdes verskyn het. Dit volg nadat ŉ groep betogers verlede week moeilikheid in die dorp veroorsaak het. ŉ Groep betogers, wat glo geregtigheid vir die Coka-broers se dood eis, het weer in die strate van Piet Retief byeengekom. Hulle kon egter nie Maandag naby die hof kom nie, aangesien doringdraad sowat 150 m vanaf die ingang na die hof gespan is. Ná ŉ reeks gewelddadige betogings wat verlede week op dié dorp plaasgevind het, het AgriSA Sondag vir kalmte buitekant die hof gevra en versoek dat lede van die publiek nie die hofsaak bywoon nie, aangesien dit meer spanning kan veroorsaak. Maroela Media het verlede week berig twee polisievoertuie is tydens betogings beskadig en ŉ motoris met klippe bestook. Polisielede het skokgranate na betogers gevuur. Maroela Media het navraag aan kol. Donald Mdhluli, polisiewoordvoerder in Mpumalanga, gerig oor Maandag se betogings, maar nog geen terugvoer ontvang nie.